BM ลั่น! รายได้ปีนี้พุ่ง 10% จ่อเคาะเจรจาพันธมิตรญี่ปุ่นเข้าถือ 10% ปลายปี
BM ลั่น! รายได้ปีนี้พุ่ง 10% จากรายได้ Q2/60 แจ่มตามปริมาณยอดขายที่เพิ่มขึ้น จ่อเคาะเจรจาพันธมิตรญี่ปุ่นเข้าถือ 10% ปลายปี
5 ต.ค. 2560

นายธีรวัต อมรธาตรี กรรมการผู้จัดการ บริษัท บางกอกชีทเม็ททัล จำกัด (มาชน) หรือ BM เปิดเผยว่า เมื่อวันที่ 4 ต.ค. ที่ผ่านมา บริษัทบริษัทได้ประชุมร่วมกับพันธมิตรญี่ปุ่นเกี่ยวกับแนวทางในการเข้าถือหุ้นบริษัท ซึ่งเป็นการอธิบายและสร้างความเข้าใจให้กับพันธมิตรญี่ปุ่นเกี่ยวกับแนวทางการดำเนินการตามขั้นตอนที่หน่วยบานกำกับกำหนด โดยเบื้องต้นบริษัทจะออกหุ้นเพิ่มทุนเพื่อเสนอขายให้แก่บุคคลในวงจำกัด (PP) จำนวน 40 ล้านหุ้น หรือคิดเป็นสัดส่วน 10% เพื่อจัดสรรให้กับพันธมิตรญี่ปุ่น คาดว่ากระบวนการจะชัดเจนในช่วงที่เหลือของปีนี้ และภายในเดือนนี้จะร่วมประชุมกับพันธมิตรญี่ปุ่นอีกครั้ง
นอกจากนี้ บริษัทยังวางแผนการดำเนินงานต่างๆ ร่วมกับพันธมิตรเพื่อสร้างการเติบโตร่วมกันในอนาคต เช่น การก่อตั้งโรงงานผลิตเหล็กแปรรูปในประเทศเมียนมา กำลังการผลิต 3,000-5,000 ตัน/ปี ที่เป็นโครงการที่ลงทุนร่วมกับพันธมิตรญี่ปุ่น โดยคาดจะเริ่มดำเนินงานผลิตเชิงพาณิชย์ได้ในปี 61 และการมองหาโอกาสในการเป็นซัพพลายด์เออร์ให้แก่โรงงานที่จะลงทุนในโครงการระเบียงเขตเศรษฐกิจพิเศษภาคตะวันออก (EEC) และการพิจารณาความเป็นไปได้ในการผลิตตู้ชาร์จไฟรถยนต์ไฟฟ้า (EV Charger) เป็นต้น
“เราได้มีการประชุมร่วมกับพันธมิตรญี่ปุ่นสรุปในเรื่อง Time frame ของการเข้ามาถือหุ้นในบริษัท ก็ได้มีการอธิบายกฏระเบียบต่างๆ ให้เขาเข้าใจ เพื่อให้กระบวนการต่างๆ เป็นไปตาม Regulation ตอนนี้ก็ใกล้ได้เห็นความชัดเจนแล้ว แต่ก็ต้องเข้าใจคนญี่ปุ่นที่เขามีความละเอียดมาก ทำให้ขั้นตอนต่างๆ มีระยะเวลาที่นาน แต่เราทำงานด้วยกันมา 2-3 ปี แล้วก็มีความเข้าใจในการทำงานซึ่งกันและกัน เขาก็พร้อมที่จะเข้ามาแต่งงานกับเรา ซึ่งในเดือนนี้จะมีประชุมกันอีกรอบ และคาดว่าภายในไม่เกินสิ้นปีนี้จะได้ข้อสรุป และจะมีการแถลงอย่างเป็นทางการอีกครั้ง” นายธีรวัต กล่าว
สำหรับแนวโน้มผลประกอบการในปีนี้ บริษัทมั่นใจทำรายได้เติบโตตามเป้าที่ 10% จากปีก่อน โดยแนวโน้มรายได้ในไตรมาส 3/60 คาดจะออกมาดีกว่าไตรมาส 2/60 ตามปริมาณยอดขายที่เพิ่มขึ้น แม้ว่าภาพรวมเศรษฐกิจในช่วงที่ผ่านมาจะชะลอตัว กำลังซื้อที่อ่อนตัว และการแข่งขันที่อยู่ในระดับสูง โดยเฉพาะในงานขายให้กับผู้รับเหมา ประกอบกับแนวโน้มราคาวัตถุดิบในปัจจุบันจะปรับตัวสูงขึ้นส่งผลกดดันต่อผลการดำเนินงานของธุรกิจเหล็กในตลาด แต่การเติบโตของบริษัทจะใช้กลยุทธ์กระตุ้นยอดขาย โดยการออกผลิตภัณฑ์ใหม่ๆ ที่สร้างมูลค่าเพิ่ม พร้อมกับควบคุมค่าใช้จ่ายอย่างเหมาะสมควบคู่กันไป